ቦርዱ ለአካባቢያዊ ምርጫ የሚያደርገውን ዝግጅት እያጠናቀቀ መሆኑን  አስታወቀ
በአገር አቀፍ ደረጃ ለሚካሄዱት አካባቢያዊ፣ አዲስ አበባና ድሬዳዋ ከተሞች ምርጫዎች ዝግጅቱን እያጠናቀቀ መሆኑን ብሔራዊ ምርጫ ቦርድ አስታወቀ ።ቦርዱ በበጀት ዓመቱ የመጀመሪያ ሩብ ዓመት የሥራ አፈፃፀም ሪፖርቱን በሕዝብ ተወካዮች ምክር ቤት ለዴሞክራሲ ሰብዓዊ መብትና አስተዳደር ጉዳዮች ቋሚ ኮሚቴ አቅርቧል፡፡በዚህም በተያዘው በጀት ዓመት ለሚካሄደው አካባቢያዊ ምርጫ የሚያስፈልገውን የሰው ኃይልና ቁሳቁስ ለማሟላት ዝግጅቱን በማጠናቀቅ ላይ መሆኑን አስታውቋል፡፡ለአብነትም ለምርጫ ማስፈፀሚያ የሚውሉ የድምፅ መስጫ ወረቀቶች፣ የመራጮች መዝገብ ህትመት፣ የመተማመኛ ቅፅና ፖስተሮች ሕትመት በሙሉ መጠናቀቃቸውን የቦርዱ ጽህፈት ቤት ኃላፊ አቶ ነጋ ዱፊሳ አብራርተዋል።የመራጮች መታወቂያ ካርድ ህትመት 40 ነጥብ 7 በመቶ መድረሱን የጠቆሙት ኃላፊው፤ ቦርዱ ዝግጅቱን በሙሉ አጠናቆ በቅርቡ "ለመራጮችና ፖለቲካ ፓርቲዎች በመገናኛ ብዙኃን ይፋ ያደርጋል" ብለዋል።ቋሚ ኮሚቴው በበኩሉ ቦርዱ ያከናወናቸውን ተግባራት በጥንካሬ አንስቶ ቀሪ ሥራዎቹን  በአፋጣኝ እንዲያጠናቅቅ አሳስቧል።               